Tiltalt for drapsforsøk på politimann
Mannen fra Mysen i Eidsberg kommune må i oktober møte i retten tiltalt for drapsforsøk. Det var i april i år at den 24 år gamle mannen førte en buss gjennom Mysen sentrum, skriver NRK. Da politiet fant bussen, sto den utenfor et utested. En politimann stilte seg opp foran bussen og ga tegn om at mannen ikke skulle kjøre, men mannen skal da ha fortsatt mot politimannen. I tiltalen står det at 24-åringen forsøkte å drepe politimannen, men at han ikke lyktes i sitt forsøk fordi politimannen klarte å hoppe til siden og ut av veibanen. Bussen kjørte etterpå flere runder i Mysen sentrum i opp mot 50- 60 kilometer i timen, med en politibil på slep. Politijakten varte i omtrent et kvarter før politiet fikk stanset bussen med spikermatter. I tillegg til drapsforsøk er mannen blant annet tiltalt for kjøring uten førerkort, promillekjøring, forulemping av offentlig tjenestemann og kjøring med motorsykkel uten forsikring.
Med 2,69 i promille skal en 24 år gammel mann ha prøvd å kjøre på en politimann.